Button ezzel szemben egy rakoncátlan kocsival is tűrte a megpróbáltatásokat, és megpróbálta mindig motiválni a csapatát. A szezonnyitón negyedik, Sepangban harmadik lett, majd Ausztráliában megszerezte harmadik pole-ját a brit. A futamon az ötödik helyen autózott, amikor az utolsó kör utolsó kanyarjában motorja elfüstölt és kiesett. Az évad középső része, vagyis öt versenyen át, Jenson nem csak az autójával, de saját csapattársával, Barrichellóval is küzdött, bár sokszor nem a győzelemért, sőt, néha pontokért se, hanem egy 10. helyért. A csapat ekkor megelégelte a sikertelenséget, és átszervezte a aerodinamikai részlegét, így Nakamoto váltotta a hatalmas tudással rendelkező Geoff Willist. Az év közepére megnyílt az új szélcsatorna, ahol 1:1 arányú modelleket is tudtak tesztelni. Ezek után a csapat megerősödött, Németországban újra a dobogóért küzdött. Jenson élete 113. versenyén megszerezte pályafutása első győzelmét az esős magyar nagydíjon, amelyen a reménytelennek tűnő 14. helyről indult. Ezt követően pedig sokkal magabiztosabb lett, a brazil nagydíjon a 14. helyről rajtolva a harmadik lett. Az utolsó hat versenyen ő szerezte a legtöbb pontot. Az idényt hatodikként zárta 56 ponttal.